《襄州太守王候复岘山羊公祠》
宋代·李康伯

贤哉西晋钜平侯，刻碑立祠在荆州。
州民万家见之者，揜面汍澜双淚下。
逮今绵历岁百祀，岘首巍然临汉水。
碑鈋祠废榛莽中，萧萧只有悲风起。
内阁深沈侍从臣，赤帷皁盖来行春。
殷勤拂碑复祠貌，一朝旧迹重如新。
山光葱蒨水清洌，天长地久无时别。
古人今人空茫茫，惟是功名不能灭。

作者简介：李康伯，仁宗明道中为阁门祗候（《宋史》卷二九九《李垂传》）。康定元年（一○四○），由鄜州安抚都监移均州都监（《续资治通鉴长编》卷一二六、一二七）。庆历四年（一○四四），徙知泸州（同上书卷一五一）。七年，以太子府率致仕（清光绪《襄阳府志》）卷一八）。